*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Ιανουαρίου 1990

που χορηγεί παρέκκλιση στην Ισπανία και καθορίζει τις ισοδύναμες συνθήκες υγιεινής που πρέπει να τηρούνται, όσον αφορά την κοπή νωπού κρέατος

(90/30/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (1), όπως τροποποιήθηκε τελευταία από την οδηγία 88/657/ΕΟΚ (2), και ιδίως το άρθρο 13,

Εκτιμώντας:

ότι, κατ' εφαρμογή του άρθρου 13 της οδηγίας 64/433/ΕΟΚ, σύμφωνα με τη διαδικασία που προβλέπεται στο άρθρο 16, παρεκκλίσεις από τις διατάξεις του σημείου 45 στοιχείο γ) του παραρτήματος Ι μπορεί να εγκριθούν, κατόπιν αιτήσεως, σε κάθε κράτος μέλος που παρέχει παρόμοιες εγγυήσεις· ότι αυτές οι παρεκκλίσεις καθορίζουν συνθήκες υγιεινής τουλάχιστον ισοδύναμες προς αυτές που αναφέρονται στο εν λόγω παράρτημα·

ότι οι αρχές της Ισπανίας, με επιστολή της 26ης Σεπτεμβρίου 1989, υπέβαλαν προς την Επιτροπή αίτηση παρέκκλισης από τις διατάξεις του σημείου 45 στοιχείο γ) του παραρτήματος Ι της οδηγίας 64/433/ΕΟΚ, για την κοπή νωπού βοείου, προβείου και χοιρείου κρέατος· ότι, στην αίτηση αυτή, προτείνονται υγειονομικές προϋποθέσεις· ότι οι υγειονομικές προϋποθέσεις, που ορίζονται ως εναλλακτική λύση στο πλαίσιο της αίτησης για παρέκκλιση σχετικά με την κοπή νωπού κρέατος, είναι αναγκαίο να είναι τουλάχιστον ισοδύναμες προς αυτές του σημείου 45 στοιχείο γ) του παραρτήματος Ι της οδηγίας 64/433/ΕΟΚ·

ότι οι συνθήκες υγιεινής, που προτείνονται από την Ισπανία, είναι ισοδύναμες προς εκείνες που αναφέρονται στο σημείο 45 στοιχείο γ) του παραρτήματος Ι της οδηγίας 64/433/ΕΟΚ·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Ισπανία μπορεί να εγκρίνει, κατά παρέκκλιση του σημείου 45 στοιχείο γ) του παραρτήματος Ι της οδηγίας 64/433/ΕΟΚ, την κοπή νωπού βοείου, προβείου και χοιρείου κρέατος με τις συνθήκες που καθορίζονται στο παράρτημα.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 10 Ιανουαρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. 121 της 29. 7. 1964, σ. 2012/64.

(2) ΕΕ αριθ. L 382 της 31. 12. 1988, σ. 3.

ΠΑΡΑΡΤΗΜΑ

Ιδιαίτερες προϋποθέσεις για τον τεμαχισμό των σφαγίων βοοειδών, προβατοειδών και χοιροειδών

1. Τα σφάγια που προέρχονται από τις αίθουσες σφαγής, μετά από ψύξη σε θαλάμους ψύξης που λειτουργούν σε θερμοκρασία αέρος, ο οποίος βγαίνει από εξατμιστήρες και επιτρέπει την ψύξη των σφαγίων μέχρις εσωτερικής θερμοκρασίας + 7 °C εντός 48 ωρών για τα σφάγια βοοειδών και εντός 20 ωρών για τα σφάγια προβατοειδών και χοιροειδών, μεταφέρονται στην αίθουσα τεμαχισμού, όπου η θερμοκρασία του περιβάλλοντος δεν υπερβαίνει τους + 12 °C και η οποία βρίσκεται στο ίδιο συγκρότημα κτιρίων με τους θαλάμους ψύξης.

2. Γίνεται μόνο για μεταφορά κρέατος.

3. Τα σφάγια εισάγονται στην αίθουσα τεμαχισμού και αποστεώνονται προτού φθάσει η εσωτερική τους θερμοκρασία + 7 °C, αν ο τεμαχισμός πραγματοποιείται εντός 48 ωρών μετά το τέλος των εργασιών σφαγής για τα σφάγια βοοειδών και εντός 20 ωρών για τα σφάγια προβατοειδών και χοιροειδών.

4. Η διαφορά χρόνου μεταξύ της εισόδου των κρεάτων στην αίθουσα τεμαχισμού και της συμπληρωματικής ψύξης δεν υπερβαίνει τα 60 λεπτά.

5. Μόλις πραγματοποιηθεί ο τεμαχισμός και η συσκευασία τους, τα κρέατα μεταφέρονται στους θαλάμους ψύξης.